Verkeersbeampte in PE doodgeskietArgieffoto (Foto: Oos-Kaapse departement van vervoer/ectransport.gov.za) ŉ 42-jarige provinsiale verkeersbeampte is Woensdagoggend doodgeskiet terwyl sy naby Kwadwesi in Gqeberha (Port Elizabeth) aan diens was. Kol. Priscilla Naidu, woordvoerder van die polisie, sê drie verkeersbeamptes, twee vroue en ŉ man, was omstreeks 10:45 by ŉ verkeerspunt op die R75 aan diens. “Die manlike beampte het in die pad gestaan, een vroulike beampte was besig om ŉ verkeerskaartjie uit te skryf en die tweede vroulike beampte het in die motor gesit, besig met dokumentasie.” Vier mans het die manlike verkeersbeampte genader, ŉ vuurwapen op hom gerig en sy vuurwapen afgeneem. “Toe die beampte in die motor sien wat gebeur en wou reageer, het hulle haar in die bors geskiet. Sy is in die voertuig doodgeskiet. Haar vuurwapen is ook gesteel.” Die verdagtes het daarna weggehardloop. Die naam van die beampte word nog weerhou tot haar naasbestaandes in kennis gestel is. “Die polisie ondersoek ŉ saak van moord en roof met verswarende omstandighede.”